google/wiki40b huggingface dataset:
Aatomnumber

Keemilise elemendi aatomnumber ehk järjenumber ehk laenguarv  (Z) on prootonite arv selle elemendi aatomi tuumas. Aatomnumber saab olla vaid positiivne täisarv, sest aatomi tuumas ei saa olla murdarvulist või negatiivset või olematut kogust prootoneid.   
Algselt tähendas elemendi järjenumber tema kohta Mendelejevi tabelis. Kui Dmitri Mendelejev asetas tuntud keemilised elemendid sarnaste omaduste järgi rühmitatuna tabelisse, siis tekkisid aatommasside rangest järjekorrast lähtumisel mõned ebakõlad. Joodi ja telluuri koht tabelis tuli ära vahetada, et omadused paremini kokku klapiksid. Järjenumbriks hakati nimetama seda järjekorranumbrit, mis elementidel oli tabelis. Kuigi järjenumber osutus aatomi massiga ligikaudu võrdeliseks, pidi see nähtavasti kajastama mingit massist erinevat omadust.
Esmakordselt pakkus idee aatomituuma laengu ja perioodilisustabeli järjenumbri samasusest välja hollandi amatöörfüüsik Antonius van den Broek. Ta esitas oma hüpoteesi 1911. aastal. Henry Moseley kinnitas 1913. aastal eksperimentaalselt (röntgenspektroskoopia abil), et see on tõesti nii.
Ta seletas ära ka perioodilisustabelis olevad anomaaliad. Moseley uuringud näitasid, et  röntgenstruktuurianalüüsil saadud elementide spektrite ning nende õige koha vahel perioodilisustabelis on kindel vastavus. Kinnitust leidis van den Broeki hüpotees, et tabeli järjekorranumber vastab üksüheselt aatomituuma elektrilaengule, see tähendab prootonite arvule tuumas. 
Selgus, et elemendi keemilised omadused olenevad tuuma elektrilaengust, mitte aatommassist.
Eesti suursaadik Belgias

Eesti suursaadik Belgias on Eesti volitatud suursaadik Belgias. Ta juhib Eesti suursaatkonda Brüsselis.
Clare Hollingworth

Clare Hollingworth (10. oktoober 1911 Leicester – 10. jaanuar 2017 Hongkong) oli inglise ajakirjanik.
Ta oli esimene sõjakorrespondent, kes teatas Teise maailmasõja algusest, kirjeldades toimuvat kui "sajandi sensatsiooni". 1939 ilmus ajalehes The Daily Telegraph tema lugu pealkirjaga "1000 tanki koguneb Poola piiri ääres. 10 diviisi on teadaolevalt valmis kiirelt ründama".
Tema ajakirjanikukarjäär kestis üle 40 aasta, sõja ajal töötas ta Rumeenias, Türgis, Kreekas ja Ida-Aafrika riikides. Ka sõjajärgsetel aastatel külastas ta maailma tulipunkte, tehes lugusid Palestiinast, Hiinast, Iraanist, Iraagist ja Vietnamist.
Talle andsid intervjuusid araabia šahhid ja saudi printsid, kes varem olid naisajakirjanikega suhtlemisest keeldunud. Ta oli Iraani šahhi Moḩammad Reẕā Pahlavī viimane intervjueerija. Šahh nimetas Hollingworthi "ainukeseks inimeseks, kellega ta soovis rääkida".
Hollingworth läks pensionile 1981. aastal ning kolis Hongkongi, kus ta suri 2017. aastal 105-aastasena.
Ta oli kaks korda abielus, tema esimene abikaasa suri 1936. ja teine 1965. aastal.
Kārlis Skalbe

Kārlis Skalbe (7. november (vkj 26. oktoober) 1879 Vecpiebalga – 14. aprill 1945 Stockholm) oli läti luuletaja, prosaist ja aktivist.
Tema muinasjutu "Põhjaneitsi" järgi on loodud rokkooper "Põhjaneitsi".
Halliste jõgi

Kirjeldus

Halliste jõe lähe asub Sakala kõrgustikul, Karksi ürgoru ülaosas Valga-Uulu maantee äärest. Haldusjaotuse järgi algab jõgi Viljandi maakonnas Mulgi vallas Kõvakülas. Kõrgustikul voolab jõgi mööda Karksi ürgorgu loode suunas. Karksi-Nuia linna ääres on org järsunõlvaline ja seal on jõele rajatud kaks paisjärve, Linnaveske järv ja Karksi järv, viimasest läheb üle Imavere – Viljandi – Karksi-Nuia maantee. Karksi järvest väljumisel voolab jõgi Karksi-Nuia – Halliste tee alt läbi. Ürgorg muutub seejärel laiemaks ja selle põhi soiseks, jõgi läbib Saksaveske järve. Enne Kariste järve voolab jõgi endise Pärnu–Mõisaküla–Viljandi raudtee tammi ja Sultsi – Abja–Paluoja tee alt läbi. Kariste järv on viimane ja ainus looduslik järv, mis jõele jääb. Vana-Kariste ligidal, pärast Veelikse – Vana-Kariste tee alt läbivoolamist on jõesängi ca 6 km pikkusel lõigul õgvendatud. Pärast Tõlla jõe suubumist vasakult voolab Halliste jõgi Tõlla–Kamali tee alt läbi. Umbes selle koha peal lõppeb Sakala kõrgustik ja edasi voolab Halliste jõgi juba Soomaal. Kanakülas suubub paremalt Pale jõgi ja ca 750 m pärast voolab jõgi Tartu – Viljandi – Kilingi-Nõmme maantee Kanaküla silla alt läbi. Kanakülas suubub vasakult veel ka Alva jõgi, mille järel pöörab Halliste jõgi rohkem põhja suunas. Seejärel tuleb Halliste jõe ainus kärestikuline lõik, kaitsealune Vardja kärestik koos Vardja aluskivimi paljandiga. Jõe lõpuosa voolab Soomaa rahvuspargi alal. 7,6 km enne Halliste jõe suuet suubub paremalt Raudna jõgi. Halliste jõgi suubub vasakult poolt Navesti jõkke Soomaal, suue asub haldusjaotuse järgi Pärnu maakonnas Riisa ja Aesoo külade piiril.
Jõgi läbib nelja seisuveekogu: Linnaveske järv, Karksi järv, Saksaveske järv ja Kariste järv, viimane on ainus looduslik järv jõel.

Valgla

Halliste jõe valgala suurus on 1890,7 km²  ja see moodustab Navesti jõe 3004,2 km² suurusest valgalast suurima osa (63%). 
Halliste jõe valglast suurima osa (59%) moodustab Raudna jõe 1122,5 km² suurune valgla, ülejäänud lisajõgede valglad on tunduvalt väiksemad: Pale jõgi 117 km², Tõlla jõgi 96,3 km² ja Alva jõgi 60,9 km².

Looduskaitse

Halliste jõgi voolab läbi nelja kaitsealuste ala: Karksi maastikukaitseala, Kariste järve hoiuala, Kikepera hoiuala ja Soomaa rahvuspark. Lisaks on Halliste jõele loodud Vardja aluskivimi paljandi ja kose kaitseala, millega kaitstakse jõe ainsat kärestikulist lõiku Vardja kärestikku ja selle põhjas paljanduvaid Devoni liivakivimeid.
Kuralepa kraav

Kuralepa kraav on kraav Pärnumaal Põhja-Pärnumaa vallas Pööravere külas ja Raplamaal Märjamaa vallas Nurme külas.
Kraavi pikkus on 4,7 km ning see suubub paremalt Rogenese ojja (2,8 km suudmest). Kraavi valgala on 19,3 km².
Kraavi lähe on Pööravere külas (58° 41′ 18″ N, 24° 37′ 12″ E). Kraavi suue on Nurme külas (58° 43′ 31″ N, 24° 35′ 0″ E). Keskjooksul jääb kraavi läänekaldale Rogenese raba (Kõrgeraba).
Kraav on tehislik mitteavalik veekogu, mille piiranguvöönd on 50 m.
Kuralepa kraavi keskkonnaregistri kood on VEE1113600.
Olaus Georg Salenius

Olaus Georg Salenius (? Sala, Västmanlandi maakond – 1657) oli Eesti vaimulik.
Salenius sündis 17. sajandi algul Salas Västmanlandi maakonnas Svealandis. Usuteadust õppis ta (immatrikuleeriti märtsis 1627) Uppsala Ülikoolis.
Ta oli aastatel 1636–1651 Rõngu Mihkli koguduse õpetaja.

Isiklikku

Tema väimees oli Tarvastu ja Rõngu Mihkli koguduse õpetaja Andreas Stålfot.
Anni Rahula

Anni Rahula (sündinud 13. detsembril 1986) on eesti jalgpallikohtunik, modell, raamatu autor ning muusika- ja meediategelane.
Alates 2014. aastast on Anni Rahula FIFA kategooria abikohtunik. 2015. aastal sai FIFA kategooria kohtunikuks ka Reelika Turi, kellega koos teenindati sama aasta alguses esimest rahvusvahelist kohtumist Belfastis Põhja-Iirimaal. Lisaks juhtis Anni Eestis UEFA programmi Captains of Change, mis tutvustab naistejalgpalli ühiskonnas. Anni ise jalgpalli ei mängi.
Alates 2015. aastast on Anni kirjutanud ka laulusõnu. 2015. aasta sügisel kirjutas Anni Rahula koos Kristjan Vardjaga sõnad laulja Mikk Mäe singlile "Meie aeg on käes". Laulu muusika autor on Anni abikaasa Tomi Rahula. 
2016. aastal kirjutas ta laulusõnad Jana Liisa Johannsoni singlile "On vaid see hetk" ja Gertu Pabbo singlile "Olen Siin". Lisaks tegi ta sõnad Eesti Laul 2017 finaali pääsenud Marcus Peaki ja Tomi Rahula laulule "Feel Me Now", mida esitas Ariadne. Anni leidis Ariadne lauluvideo Youtube'ist ning võttis seejärel temaga ühendust. Sellele järgnes koostöö vaid Eesti Laulu raames.   
Anni on üles astunud modellina nii üritusel Malta Fashion Week  kui ka kodumaistel moeetendustel Tallinn Fashion Week, Bastion, Kaubamaja ja Tallinn Dolls. Lisaks on Anni esinenud fotomodellina tootereklaamides. 
2016. aasta veebruarist maini oli Anni Rahula üks RingFM-i hommikuprogrammi saatejuhte.
2017. aasta mais avaldasid Anni ja Tomi Rahula raamatu “Tule meie juurde”, mille kirjutas Piret Kooli ning mis käsitleb kunstliku viljastamise muresid ja normaalsust ning räägib suhte hoidmise tähtsusest. Kirjastus Pilgrim välja antud raamat saavutas kiiresti populaarsuse.

Isiklikku

2013. aasta 24. juunil abiellus ta klahvpillimängija ja muusikaprodutsendi Tomi Rahulaga. Neil sündis 2017. aasta suvel tütar Rubi. 
Anni ja Tomi on mõlemad jalgpallikohtunikud. Raseduse ja tütre sünni ajal oli Anni kohtunikutööst eemal kokku vaid pool aastat, naastes väljakule kuu pärast lapse sündi. Annil ja Tomil oli koer Fifa
Anni on Eesti Jalgpalli Liidu presidendi Aivar Pohlaku tütar. 
Tal on vennad Siim, Pelle ja Kristjan ning õed Liisa ja Pilleriin.
Anni oli esimesed neli kooliaastat koduõppel ning seejärel õppis Tallinna Balletikoolis. Hiljem astus Anni Malta Ülikooli.
Jaan Tõnissoni Instituut

Jaan Tõnissoni Instituut on mittetulundusühingute seaduse alusel asutatud valitsusväline mittetulundusühing, teadus- ja koolituskeskus. JTI asutati 17. aprillil 1991 asutamislepingu allkirjastamisega Tallinna raekojas.
Nikolai Vorontsov

Nikolai Vorontsov (Николай Николаевич Воронцов, 1. jaanuar 1934 Moskva – 3. märts 2000 Moskva), oli vene zooloog, ökoloog, geneetik ja poliitik. Ta oli professor N. K. Koltsovi Instituudis Moskvas. Oli aastatel 1989–1991 Nõukogude Liidu keskkonnaminister.

Tunnustused

Nikolai Vorontsov valiti 1992. aastal Rootsi Kuningliku Teaduste Akadeemia välisliikmeks.

Isiklikku

Tütar Darja Vorontsova elab Eestis.
Macroprotodon

Levila

Neid võib kohata Vahemere-äärsetes maades.
Gavino Matta

Elukutselisena

Matta poksis jaanuarist 1938 kuni juulini 1948 elukutselisena ning pidas kokku 35 kohtumist, millest võitis 24 (neist 6 nokaudiga), kaotas 9 (neist 2 nokaudiga) kohtumist ning viigistas 2 kohtumist.
Oleg Toompuu

Oleg Toompuu on eesti geneetik.
Ta töötas Harkus Eksperimentaalbioloogia Instituudis, sealhulgas teadusdirektorina.
2010. aasta Oscari auhinnad

2010. aasta Oscari auhinnad ehk 82. Ameerika Filmikunsti ja -teaduste Akadeemia auhinnad jagati 8. märtsil 2010. aastal Ameerika Ühendriikides Los Angeleses Kodaki teatris. Oscari auhindadega tunnustati valikut 2009. aasta parematest filmiloojatest.
Oscari-õhtu juhid olid Steve Martin ja Alec Baldwin.
Zdeněk Hřib

Zdeněk Hřib (sündinud 21. mail 1981 Slavičínis) on Tšehhi poliitik (Tšehhi Piraadipartei).
Zdeněk Hřib on õppinud meditsiini Prahas Karli ülikoolis. Aastatel 2008–2018 töötas ta firmas Aquasoft, kus tegeles muuhulgas ka elektrooniliste retseptide süsteemi loomisega.
15. novembril 2018 valiti ta Praha linnapeaks.
Must pähklipuu

Kasvutingimused

Must pähklipuu kasvab segametsades temperatuurivahemikus 7 °C põhja pool kuni 19 °C lõunas. On teada juhuseid, kus must pähklipuu on talunud ka –43 °C pakast, kuid see on pigem erand. Must pähklipuu on tundlik pinnase suhtes, ta kasvab ideaalselt niisketel viljakatel muldadel. Kõige paremini kasvab liivastel, savistel muldadel. Selline pinnas säilitab endas palju vett, mida puu tarvitab kasvamiseks kuivadel perioodidel. Kõige produktiivsem kasvuperiood on 40. ja 50. eluaastate vahel.

Füüsikalised omadused

Toore pähklipuidu tihedus on 900–950 kg/m³, kuivatatud puidul on ligikaudu 640 kg/m³ (niiskussisaldus 12%). Musta pähklipuu puit on keskmise tihedusega, kõva ja sitke. Mõõdukalt vastupidav kriimustustele. Puit on väga vastupidav ilmastikutingimustele, kuid vastuvõtlik putukakahjustustele (Lõuna-Illinoisis on mustast pähklipuust leitud üle 300 erineva putukaliigi). Lülipuit on vastupidav puidukaitsevahenditega töötlemisele.

Töödeldavus

Musta pähklipuud on kerge töödelda nii käsi- kui ka tööstuslike masinatega. Esineb mõõdukas lõiketerade nürinemine. Nael- ja kruviühendused on vastupidavad; hea liimida, kuid leeliselised liimid võivad põhjustada plekke. Reageerib hästi auruga painutamisele. Töötlemisel eraldab kerget lõhna.

Kasutusvõimalused

Musta pähklipuu puidust valmistatakse kvaliteetset mööblit, põrandaid, muusikainstrumente, sh kõlareid ja klavereid, laevasisustust, sporditarbeid, vihmavarjude käepidemeid, kellakorpuste materjale, püstolipärasid ning lennukipropellereid. Sobib hästi treimiseks, nikerdusteks ja spooni tegemiseks ning tänu tugevusele ja elastsusele ka toolide valmistamiseks. Kõrge kvaliteediga palgid hööveldatakse kattevineeriks, mis on väga nõutud üle kogu maakera. Puu kannab söödavaid pähkleid. Jahvatatud pähklikoori kasutatakse mitmesuguste toodete valmistamisel
. Musta pähklipuu viljad sisaldavad hüdroksünaftokinoonset värvainet juglaniini ja tanniine ning pähklikoortest on saadud pruuni värvi tekstiili värvimiseks.

Mürgisus

Pähklipuu juurtes, tüves, lehtedes ja pähklikoortes leiduv keemiline aine pärsib mõnegi puu läheduses asuva taime (tomat, kartul, mustikas, õunapuud jpt) kasvu, ja seda isegi siis, kui must pähklipuu on ammu maha raiutud. Samuti võib musta pähklipuu tolmu suhtes esineda ülitundlikkust (tavaliselt silma- ja nahaärrituse näol).
Smuuli viadukt

Smuuli viadukt on Tallinnas Smuuli teel Peterburi teelt kuni Suur-Sõjamäeni kulgev 370 meetrit pikk viadukt, mille põhieesmärk on Ülemiste liiklussõlme koormuse vähendamine ja alternatiivse võimaluse loomine raudtee ületamiseks lisaks Tartu maanteele ja Tallinna ringteele.
Selle ehitamine läks maksma 87,7 miljonit krooni. Selle ehitasid valmis AS Merko Ehitus ja Tallinna Teede AS. Viadukti avas Edgar Savisaar 22. juunil 2007.
Smuuli viadukt kulgeb üle raudteede. 170 meetrit sellest on vantsild ja 200 meetrit viieavaline talasild, sõiduraja laius on 3,5 meetrit ja kergliiklustee laius on 4 meetrit.
Ehituse esimese etapi jooksul rajati 1+1 sõidutee. Tulevikus on viadukti plaanis laiendada 2+2-rajaliseks.

Kõverus

2007. aasta aprilli algul torkas avalikkusele silma, et Smuuli tee viadukti keskosa lainetab. Ehitusjärelevalve firma Teede Projektijuhtimise AS juhtivspetsialisti Aldur Aasa väitel ei juhtunud midagi parandamatut ja vantide paigutamise abil oli võimalik sild vanasse asendisse tagasi saada. Valeri Volkovi sõnul võivad niimoodi betooni tekkida praod.
Ahto Oja

Elukäik

Ta on õppinud metsandust Eesti Põllumajandusakadeemias (1986–1989) ja omandanud magistrikraadi keskkonnakaitses Helsingi Ülikoolis (1993).
Ta on tegutsenud Tartu Üliõpilaste Looduskaitseringis, Helsingi Ülikooli Teabeteenistuse Eesti keskuses, Eesti Rohelises Liikumises.
Ta töötas Säästva Eesti Instituudis 1997-2007. Aastatel 2003-2005 õppis Ahto Iirimaal keskkonnaökonoomika doktorantuuris ja uuris eesti mahetalunikke.
Viimased 6 aastat on Ahto Oja olnud OÜ Mõnus Minek omanik ja tegevjuht ning arendanud Eestis biogaasi valdkonda.
Oja kandideeris Riigikogu 2011. aasta valimistel (Erakonna Eestimaa Rohelised nimekirjas) Harju ja Rapla maakonnas ning sai 115 häält. 2013 aastal valiti Ahto 151 häälega Saue valla volikokku, kus ta juhatab heakorra- ja keskkonnakomisjoni.
Jaan Poska monument

Jaan Poska monument on Jaan Poskale pühendatud mälestusmärk Tallinnas Kadrioru pargis. 
Monument avati 2016. aastal. Selle autorid on skulptor Elo Liiv ning arhitektid Pille Nool, Üllar Ambos ja Jiannis Lykouras.
Ukraina lipp

Ukraina lipp (ukraina keeles Державний Прапор України) on Ukraina ametlik lipp.
Lipu värvid valiti Lvivi vapi järgi, kuna lipp võeti esmakordselt kasutusele 1848. aastal Lvivis kogunenud rahvusliku raada poolt. Sinine tähistab taevast ja jõgesid, kollane viljavälju. Nõukogude võimu ajal oli lipp keelatud. 1992. aastal taastati lipp kui Ukraina rahvuslipp. Lipu proportsioonid on 2:3.
Ühendus Omanäoline Kool

Ühendus Omanäoline Kool on Eesti kooliarendusprojektide hajusvõrgustik.
Võrgustik loodi Avatud Eesti Fondi toetusel 18. aprillil 1994 Narva-Jõesuus. Loomisele oli eelnenud 1993 toimunud täiendkoolitusprogramm "Omanäoline Kool".
1997 loodi võrgustiku projektide ja majandustegevuse korraldamiseks sihtasutus Omanäolise Kooli Arenduskeskus.
Terminologia Embryologica

Terminologia Embryologica (lühend TE) on rahvusvaheline inimese embrüonaalse (looteea) arengustaadiumi (sh elundid, struktuurid, rakud ning anomaaliad) kirjeldamiseks kasutatav standardsõnavara. See sisaldab ladinakeelseid termineid koos ingliskeelsete vastetega.
Selle töötas välja Föderatiivne Rahvusvaheline Anatoomiaterminoloogia Komitee (FICAT) 2009. aastal ning see avaldati veebis 2010. aastal.
Väljaande on heaks kiitunud Anatoomide Assotsiatsioonide Rahvusvaheline Föderatsioon (IFAA).
Tavakeel

Tavakeel on keele kasutamise viis igapäevaelus.
Tavakeel vastandub oskuskeelele.
Ludwig Wittgenstein mõistis oma hilisfilosoofias tavakeele all keelekasutust, mis on rikkumata filosoofilistest konstruktsioonidest. Tavakeelele toetudes on võimalik filosoofilised probleemid hajutada, näidates, et need tulenevad tavakeele "grammatika" vääritimõistmisest.
1950. aastatel õitses eriti Oxfordis tavakeelefilosoofia, mis pidas filosoofia põhiliseks vahendiks ja eesmärgiks tavakeele uurimist.
Võrdelisus

Muutujat y nimetatakse võrdeliseks ehk proportsionaalseks muutujaga x, kui nende muutujate kõikide väärtuste korral kehtib seos , kus a on mõni nullist erinev konstant (seda nimetatakse võrdeteguriks). 
Muutujate võrdelisust ehk proportsionaalsust nimetatakse ka võrdeliseks sõltuvuseks ehk proportsionaalseks sõltuvuseks, sest tegu on teatud funktsionaalse sõltuvusega. Veel nimetatakse seda võrdeliseks seoseks ehk proportsionaalseks seoseks.  
Muutujate x ja y võrdelisus pannakse  kirja kujul , mõnikord ka .
Kui , siis ka . Tõepoolest, kui , siis , kus b=1/a.  Võrdetegurid on üldjuhul erinevad, kuid langevad kokku, kui a²=1. 
Tavaliselt räägitakse võrdelisusest juhul, kui võrdetegur on reaalarv.
Rivendell

Rivendell ehk Kaljulõhe on paik J. R. R. Tolkieni loomingus.
Kaljulõhe rajasid Teise ajastu 1697. aastal Imladrise varjatud orgu Elrond ja ellujäänud Eregioni haldjad.
Siin asus Elrondi varjatud koda, mida peeti Viimaseks Lahkeks Majaks Merest Ida Pool. See oli koda, kus leidus tarkust, õpetust ja varjupaika kõigile haldjatele ja headele inimestele.
Kaljulõhes leidis pelgupaiga Bilbo Paunaste ja hiljem ka Sõrmuse Vennaskond. Koda kaitsesid haldjaloitsud, kes võisid panna mõlemad jõed mäslema ja vaenlast tagasi peletama. Kaljulõhe elas üle kõik Teise ja Kolmanda Ajastu sõjad.
Pärast Sõrmuse Sõda lahkus Elrond Surematutele maadele, kuid Elohir, Elladan ja Celeborn jäid sinna kuni Neljanda Ajastu hetkeni, mil lahkus Keskmaalt viimane haldjalaev.
Pisa

Ajalugu

Keskajal nautis Pisa linn tänu oma tugevale laevastikule ülemvõimu Vahemere lääneosas. Jõukuse tõid kaubandussidemed Hispaania ja Põhja-Aafrikaga. Pisa vabariigi langus algas 1284, mil linn langes Genova alla. 1406 alistus Pisa Firenzele.
Teises maailmasõjas 1944. aastal sai Pisa tugevasti kannatada.

Transport

Pisas asub Galileo Galilei lennujaam.
Anarhia Žirmūnais

Sisu

Provintsist pärit Vilė saabub Vilniusse ülikooli õppima. Esialgu elab ta oma tädi juures, kuid nad ei saa omavahel läbi ja Vilė asub uut elukohta otsima. Juhuslikult õnnestub tal leida üürituba kahtlase kuulsusega Žirmūnai linnaosas anarhisti, punkari ja lesbi Sandra juures. Ka Vilėl tekib huvi anarhismi vastu ja ta loeb sel teemal kirjandust. Sandra kaudu saab ta tuttavaks mitme anarhistiga. Kuid vähehaaval selgub, et end anarhistiks pidavad noored kujutavad endast küllalt kahtlast seltskonda.
JW Marriott Hotels

JW Marriott Hotels on rahvusvaheline luksushotellidekett, mida omab Marriott International. Hotelliketti nimi on nimetatud John Willard Marriotti järgi, Marriott International-i asutaja. Luksushotellikettil on maailmas kokku 83 hotelli, esimene hotell avas uksed 1984. aastal Washingtonis, Ameerika Ühendriikides.
Internaat

Internaat on mingi õppeasutuse õpilaste ühiselamu.
See ühiselamu võib olla samas hoones, kus tegutseb ka kool (internaatkool). Internaatkooli eripära on see, et õpilaste elamise ja õppimise suhtes teevad järelevalvet kasvatajad ja õpetajad.
Nõukogude Liidus hakati internaatkoole rajama aastast 1956.
Pavel Hodorkovski

Pavel Hodorkovski, inglispäraselt Pavel Khodorkovskiy,  (vene keeles Павел Михайлович Ходорковский; sündinud 14. juunil 1985 Moskvas NSV Liidus) on Venemaa päritolu USA ühiskonnategelane ja ettevõtja.
Ta on 2010. aastal New Yorgis asutatud ühiskondliku heategevusliku organisatsiooni Tänapäeva Venemaa Instituudi rajaja ja juht (president). Pavel Hodorkovski asutas instituudi, et jätkata oma isa Mihhail Hodorkovski tööd, kes 2001. aastal asutas fondi Avatud Venemaa.
Alates isa vahistamisest 2003. aastal ei omanud Pavel Hodorkovski võimalust Venemaale tagasi pöörduda, sest kartis poliitilist tagakiusamist ja tema kaudu surve avaldamist vangistuses olevale Mihhail Hodorkovskile.
Kui tema 2003. aastast vangis istuvale isale määrati 2013. aastal Lech Wałęsa auhind kutsuti Pavel Gdańskisse auhinda isa eest vastu võtma.

Haridustee ja töökäik

Pärast eliitkooli lõpetamist Šveitsis 2003. aastal õppis Hodorkovski USA-s, kus ta lõpetas Wellesleys Massachusettsis asuva Babson College'i bakalaureusekraadiga ärijuhtimises (infosüsteemide mänedžment).
Ta juhtis firmas New Media Internet IT-projekte ja arendas tarkvara. 2011. aastal asutas ta koos Connell McGilliga firma Enertiv, mis tegeleb energiasäästlike seadmete väljatöötamise ja tootmisega. Ta on seal juhatuse liige ja tehnikadirektor.

Isiklikku

Pavel Hodorkovski on abielus. Elab perega New Yorgis. Peres kasvab tütar Diana (sündinud 2009).
Ta huvitub lingvistikast. Ilukirjandusest eelistab lugeda ulmet (Stanisław Lem, vennad Strugatskid, Ray Bradbury)
Norman Greenbaum

Norman Joel Greenbaum (sündinud 20. novembril 1942 Maldenis Massachusettsi osariigis) on USA laulja ja laulukirjutaja. Tema tuntuim laul on "Spirit in the Sky", mille singlit müüdi 1969. ja 1970. aastal üle 2 miljoni eksemplari. Ajakiri Rolling Stone asetas laulu oma kõigi aegade 500 parima laulu tabelis 333. kohale. Ta on üks selliseid artiste, kelle kohta öeldakse ühe hiti ime.
Muurola

Muurola on küla Soomes Rovaniemi linna territooriumil.
Muurolas elab umbes 1000 inimest.
1. jaanuarini 2006, mil Rovaniemi vald liideti Rovaniemi linnaga, kuulus Muurola Rovaniemi valda.
Muurola paikneb Rovaniemi kesklinnast 25 km edelas Kemijoki kaldal.
Veiko Ratas

Haridus ja koolitus

Ratas alustas tantsimist 1983. aastal Tartu tantsuklubis Stiil ja on rahvusvahelise S-klassi tantsija alates 1996. aastast. Aastal 2002 lõpetas ta Tartu Ülikooli majandusteaduskonna rahvamajanduse erialal.

Töö tantsuõpetajana

Algajaid lapsi on Veiko Ratas juhendanud alates 1995. aastast. Aastatel 1996–1999 oli ta Tartu Tantsuklubis Stiil võistlustantsijate juhendaja. Alates 1999. aastast on Ratas peatreener Tantsuklubis Tango, juhendades nii võistlus- kui ka harrastustantsijaid. 2002. aastal tegi ta läbi Eesti Tantsuõpetajate Liidu kutselise tantsusporditreeneri koolituse, 2012. aastal sai võistlustantsu treeneri EKR 6. taseme kutsetunnistuse.
Eesti ukrainlased

Ukrainlased on üks Eesti territooriumil elavaist vähemusrahvustest.
Eestis elas 2011. aasta rahvaloenduse andmetel 22 573 ukrainlast, neist Tallinnas 11 565.
Eestis tegutseb näiteks katusorganisatsioon Eesti Ukrainlaste Kongress, Ukraina Eesti Selts.
Knut Bry

Knut Bry (sündinud 3. oktoobril 1946 Hallingdalis) on norra fotograaf.
Eelkõige on ta tuntud reklaami- ja moefotograafina.
Knut Bry hakkas fotograafiaga tegelema 1975. aastal, olles 29-aastane. Iseõppinuna puudub tal akadeemiline fotograafiaharidus.
Ta on võitnud mitmeid auhindu, sealhulgas ka aasta fotograafi nimetuse Ameerika Ühendriikides 1986. aastal ja Norras 1989. aastal. 
Tema tööde püsiekspositsioonid on Henie-Onstadi Kunstikeskuses, Preusi Muuseumis ja Nord Norske Kunstsamlingeris. 
Selles artiklis on kasutatud ingliskeelset artiklit en:Knut Bry seisuga 22.04.2009.
NyNorden

NyNorden on Tallinnas osaühinguna tegutsev kirjastus, mis vahendab eesti lugejaile kaasaegset Põhjamaade ilukirjandust ning annab omakorda Põhjala keeltes välja kaasaegset eesti ilukirjandust.
Kirjastus on loodud 2006. a. detsembris.